Rozhodnutie Krajského súdu Bratislava sp. zn. 5S/241/2013 z 8. 12. 2014
Rozhodnutie Krajského súdu Bratislava z 8. decembra 2014, sp. zn. 5S/241/2013, ECLI:SK:KSBA:2014:1013201819.2
Súd: Krajský súd Bratislava
Spisová značka: 5S/241/2013
ECLI: ECLI:SK:KSBA:2014:1013201819.2
Dátum vydania: 8. 12. 2014
Forma: Rozhodnutie
Oblasť práva: Správne právo
Text rozhodnutia
Súd: Krajský súd Bratislava Spisová značka: 5S/241/2013 Identifikačné číslo súdneho spisu: 1013201819 Dátum vydania rozhodnutia: 09. 12. 2014 Meno a priezvisko sudcu, VSÚ: JUDr. Viera Šebestová ECLI: ECLI:SK:KSBA:2014:1013201819.2 Rozhodnutie Krajský súd v Bratislave v senáte zloženom s predsedníčky senátu JUDr. Viery Šebestovej a členiek senátu JUDr. Dáši Filovej a JUDr. Miloty Tóthovej v právnej veci žalobcu: Slovak Telecom, a.s., Bajkalská 28, 817 62 Bratislava, IČO: 35 763 469, proti žalovanému: Rada pre vysielanie a retransmisiu, Dobrovičova 8, 810 00 Bratislava, o preskúmanie zákonnosti rozhodnutia č. RL/032/2013 zo dňa 02.07.2013, takto r o z h o d o l : Krajský súd v Bratislave rozhodnutie žalovaného č. RL/032/2013 zo dňa 02.07.2013 zrušuje podľa § 250j ods. 2 O.s.p. a vec vracia žalovanému na ďalšie konanie. Žalovaný je povinný zaplatiť žalobcovi náhradu trov konania vo výške 70,- eur do 3 dní od nadobudnutia právoplatnosti rozsudku. o d ô v o d n e n i e : Žalobca sa žalobou podanou faxom dňa 11.10.2013 a osobne dňa 14.10.2013 domáhal preskúmania rozhodnutia žalovaného č. RL/032/2013 zo dňa 02.07.2013, ktorým rozhodol, že účastník správneho konania č. 336-PLO/O-5415/2010 Slovak Telecom, a.s. porušil povinnosť ustanovenú v § 17 ods. 1 písm. b zákona č. 308/2000 Z.z. tým, že od 09.11.2010 do 25.01.2011 poskytoval retransmisiu - službu Magio Sat prostredníctvom satelitu v rozpore s registráciou retransmisie č. TKR/255, za čo mu uložil podľa ustanovenia § 64 ods. 1 písm. a/ zákona č. 308/2000 Z.z. sankciu - upozornenie na porušenie zákona. Žalobca v žalobe uvádza, že poskytuje svojim zákazníkom službu podmieneného prístupu Magio Sat, ktorá podľa názoru žalovaného je a zároveň retransmisiou v zmysle zákona č. 308/2000 Z.z. o vysielaní a retransmisii a o zmene zákona č. 195/2000 Z.z. o telekomunikáciách (ďalej len „Zákon o vysielaní") a preto je povinný žalobca takúto retransmisiu registrovať. Nakoľko tak žalobca neurobil, žalovaný na svojom zasadnutí dňa 09.11.2011 rozhodol o začatí správneho konania voči žalobcovi vo veci možného porušenia § 17 ods. 1 písm. h) Zákona o vysielaní. Dňa 25.01.2011 žalovaný vydal rozhodnutie č. RL/08/2011, ktorým žalobcovi uložil sankciu - upozornenie na porušenie zákona - za to, že prevádzkuje retransmisiu - službu Magio Sat prostredníctvom satelitu v rozpore s registráciou retransmisie č. TKR/255 (ďalej len „Pôvodné rozhodnutie"). Žalobca dňa 03.05.2012 podal na krajskom súde žalobu o preskúmanie zákonnosti Pôvodného rozhodnutia. Krajský súd Pôvodné rozhodnutie rozsudkom sp. zn. 1S/79/2011 zo dňa 24.05.2012 zrušil (ďalej len „Rozsudok Krajského súdu), v ktorom zaujal záväzný právny názor, že žalobca nie je prevádzkovateľom retransmisie. Žalovaný podal voči Rozsudku Krajského súdu odvolanie na Najvyšší súd SR, ktorý však Rozsudok Krajského súdu potvrdil, a to rozsudkom sp. zn. 5Sžo/38/2012 zo dňa 28.03.2013 (ďalej len „Rozsudok Najvyššieho súdu"). Vec sa následne vrátila na žalovanému, ktorý však opätovne upozornil žalobcu na porušenie zákona napadnutým rozhodnutím. Žalobca uvádza, že rozhodnutie žalovaného je nezákonné z nasledovných dôvodov: 1/ rozhodnutie žalovaného bolo vydané v rozpore s § 64 ods. 4 Zákona o vysielaní, ktorý mu ukladal povinnosť rozhodnúť do 6 mesiacov odo dňa keď sa o porušení dozvedel, 2/ žalovaný porušil § 250j ods. 7 O.s.p. 3/ žalovaný porušil § 3 a § 33 ods. 2 Správneho poriadku 4/ žalovaný opätovne v napadnutom rozhodnutí nesprávne vyhodnotil žalobcovu službu Magio Sat ako retransmisiu 1/ Žalovaný svoj postup pri vydávaní napadnutého rozhodnutia sa opiera o dodržanie trojmesačnej lehoty podľa § 64 ods. 7 Zákona o vysielaní. Žalobca tento záver považuje za nesprávny, pretože žalovaný nemohol postupovať podľa tohto ustanovenia. To sa vzťahuje len na prípady sankcií uvedených v ustanovení § 64 ods. 6 Zákona o vysielaní v spojení s ods. 1 - trojmesačná lehota sa tak vzťahuje len na rozhodovanie: 1/ pozastavení vysielania alebo poskytovania programu alebo jeho časti, 2/ pokute a 3/ odňatí licencie za závažné porušenie povinnosti. Toto ustanovenie preto nemožno rozširovať na prípady, ktoré tam nie sú vymenované. Odporovalo by to jednak jazykovému zneniu samotného ustanovenia, a jednak by to bolo v rozpore s výkladovým pravidlom negatívnej implikácie (expressio unius est exclusio alterius), alebo ešte lepšie - v rozpore s pravidlom casus omissus pro omisso habenda est.. Pri rozhodovaní o upozornení na porušenie zákona teda žalovaný musel postupovať v súlade s § 64 ods. 4 Zákona o vysielaní, ktorý mu ukladal povinnosť rozhodnúť do šiestich mesiacov odo dňa, keď sa o porušení dozvedel. Otázkou tu teda je, kedy táto lehota plynúť začala, kedy skončila a ako dlho neplynula. Za deň, keď sa žalovaný dozvedel o porušení, sa podľa § 64 ods. 4 Zákona o vysielaní považuje deň prerokovania správy o kontrole dodržiavania povinností na zasadnutí Rady t.j. 9.11.2010, kedy žalovaný rozhodol o začatí správneho konania. Napadnuté rozhodnutie bolo vydané 02.07. 2013, t.j. po 31 mesiacoch a 24 dňoch. Podľa § 246d O.s.p. šesťmesačná lehota však neplynula počas konania o preskúmanie zákonnosti Pôvodného rozhodnutia. Toto konanie začalo dňom, kedy žalobca podal žalobu, t.j. 03.05.2011 a skončilo dňom 14.05.2013, kedy bolo žalovanému doručené rozhodnutie Najvyššieho súdu. Konanie teda trvalo 24 mesiacov a 12 dní. Rozhodnutie o prerušení bolo teda vydané, po odpočítané obdobia súdneho prieskumu, po siedmych mesiacov a dvanástich dňoch. To znamená až po uplynutí zákonnej, šesťmesačnej lehoty, ktorá uplynula 20.05.2013.. 2/ Žalobca uvádza, že podľa § 250j ods. 7 O.s.p. sú správne orgány viazané právnym názorom súdu. Táto viazanosť pritom musí byť tak právna ako aj skutková. Vzťahuje sa tak na výrok aj na odôvodnenie nového rozhodnutia (obdobne napr. Najvyšší súd, sp. zn. 5 Sžp 9/2012, uverejnený v Zbierke stanovísk najvyššieho súdu a rozhodnutí súdov SR pod č. 106/2012). Túto viazanosť pritom treba považovať za absolútnu, prelomiť ju možno „len v dôsledku nových skutkových zistení alebo pri zmene právnej úpravy" (napr. Najvyšší správny súd ČR, sp. zn. 2 Afs 216/2004). Žalobca má za to, že žalovaný záväzný právny záver Krajského súdu neakceptovala, napriek tomu v napadnutom rozhodnutí opäť rozhodol, že žalobca je prevádzkovateľ retransmisie, že Krajský súd zaujal názor, že „postavenie (Telekomu) nenapĺňa podmienky pre priznanie statusu prevádzkovateľa retransmisie podľa ust. § 3 písm. f) zákona o vysielaní a retransmisii..." a ...„Poskytovanie [služby Mágio Sat] nenapĺňa znaky retransmisie podľa zákona o retransmisii, a preto ani konanie [Telekomu] podľa názoru súdu nie je možné právne kvalifikovať ako postavenie prevádzkovateľa retransmisie." Právne závery žalovaného a súdu sú teda protichodné. Otázne preto je, či tu existujú dôvody, ktoré tento odklon Rady odôvodňujú. Týmito dôvodmi - ako uvádza vyššie spomenutá judikatúra - môžu byť len 1/ nové skutkové zistenia a 2/ zmena právnej úpravy. Žalobca uvádza, že k zmena právnej úpravy nenastala a pokiaľ ide o skutkové zistenia, ani tu neexistuje dôvod pre odklon od záväzného právneho názoru Krajského súdu. Žiadne nové dôkazy a skutočnosti neboli totiž predložené - žalovaný vydal napadnuté rozhodnutie na základe presne tých istých dôkazov a skutočností, aké posudzoval v pôvodnom konaní. Neuskutočnili sa ani žiadne nové svedecké výpovede, či akákoľvek interakcia - či už s žalobcom alebo spoločnosťou Magyar Telekom - ktorá by odôvodňovala zmenu v právnom názore. Ak teda Krajský súd svoj záver založil na určitých skutkových zisteniach a dôkazoch a tieto skutkové zistenia neboli nijako doplnené či zmenené, nemohlo dôjsť k odklonu od právneho názoru Krajského súdu, ktorý uviedol v rozhodnutí a preto ho žalovaný mala rešpektovať. 3/ Žalobca uvádza, že v zmysle § 71 ods. 1 Zákona o vysielaní sa na konanie podľa tohto zákona vzťahuje (až na malé výnimky) Správny poriadok a preto žalovaný pred vydaním napadnutého rozhodnutia nedodržal pravidlá správneho konania upravené v § 3 a § 33 ods. 2 Správneho poriadku. Žalovaný mal predovšetkým vyzvať žalobcu na vyjadrenie sa pred vydaním napadnutého rozhodnutia, tak ako to vyžaduje § 33 ods. 2 Správneho poriadku tým, že tak neurobila, ukrátil žalobcu na procesných právach, pretože § 33 ods. 2 Správneho poriadku nie je len formálnym ustanovením. 4/ Žalobca uvádza, že žalovaný nesprávne právne posúdil služby Magio Sat vzhľadom na nenaplnenie definície retransmisie žalovaný v napadnutom rozhodnutí opakovane mylne vyhodnotila službu Magio Sat ako retransmisiu nakoľko: Retransmisia je podľa § 3 písm. f) Zákona o retransmisii „príjem a súčasný, úplný a nezmenený prenos pôvodného vysielania programovej služby alebo jeho podstatnej časti vysielateľom určenej na príjem verejnosťou, uskutočnený elektronickou komunikačnou sieťou; ak sa retransmisia uskutočňuje pomocou káblových distribučných systémov alebo mikrovlnným systémom, je káblovou retransmisiou. Prevádzkovateľom retransmisie je podľa § 3 písm. f) Zákona o retransmisii „fyzická osoba alebo právnická osoba, ktorá vo vlastnom mene, na vlastný účet a na vlastnú zodpovednosť poskytuje retransmisiu ako obsahovú službu koncovému užívateľovi (ďalej len "užívateľ'') bez ohľadu na to, či signál retransmitovanej programovej služby k užívateľovi prenáša sama alebo prostredníctvom tretej osoby." Žalobca preto zo zákonnej definície pojmu retransmisia dospel k záveru, že retransmisia (následný prenos vysielania) spočíva z vykonania viacerých úkonov (príjmu vysielania a prenose pôvodného vysielania programovej služby alebo jej podstatnej časti), teda akýkoľvek z týchto úkonov musí byt' realizovaný prevádzkovateľom retransmisie vo vlastnom mene, na vlastnú zodpovednosť a na vlastný účet. Pokiaľ niektorý z týchto atribútov nie je splnený čo i len z časti, potom sa nejedná o poskytovanie služby retransmisie ale o inú činnosť (službu) - čo je prípad spolupráce žalobcu a spoločnosti Magyar Telekom pri zabezpečovaní príjmu a uplinku signálu TV vysielania. Žalobca preto nesúhlasí s názorom žalovaného, že „podmienka konania vo vlastnom mene, na vlastnú zodpovednosť a na vlastný účet je stanovená vo vzťahu k poskytovaniu retransmisie ako obsahovej služby teda vo vzťahu k zostavovaniu ponuky programových služieb, ku ktorým je koncovým užívateľom umožnený prístup. Rovnaká podmienka musí byt' naplnená aj vo vzťahu príjmu a následného prenosu pôvodného vysielania v opačnom prípade (v prípade žalobcu) nepôjde o retransmisiu, k rovnakému názoru, ako je názor žalobca dospel aj Krajský súd v zrušujúcom rozsudku zo dňa 28.03.2013. Žalobca má za to, že žalovaný opomína pre tento prípad zásadnú skutočnosť a to fakt, že signál od vysielateľov neprijíma priamo žalobca, ale tretí subjekt (Magyar Telekom), ktorý tak robí vo vlastnom mene a na vlastnú zodpovednosť. Tvrdenie a odôvodnenie Rady by bolo namieste iba vtedy ak by príjem a súčasný nezmenený prenos pôvodného vysielania programovej služby robil vo vlastnom mene a zodpovednosť priamo žalobca alebo by to pre žalobcu obstarávala tretia osoba, ktorá nekonala vo vlastnom mene a nemala priamu zodpovednosť (takzvaný subdodávateľský vzťah). V zmysle uzavretej zmluvy zo spoločnosťou Magyar Telekom je práve spoločnosť Magyar Telekom tou zodpovednou osobou, ktorá však koná vo vlastnom mene a na vlastnú zodpovednosť. Vzťah založený touto zmluvou nezakladá vzťah subdodávky vo forme technického prístupu na satelit bez ohľadu na pôvod komunikácie uploadovanej na satelit. Pre úplnosť a dokumentáciu tejto skutočnosti sa žalobca odvoláva na schému technického a zmluvného zabezpečenia poskytovania služby Magio Sat, ktorá tvorí súčasť pôvodnej žaloby žalobcu. Uvedená schéma dokumentuje jednak vzťahy žalobcu a spoločnosti MT (veľkoobchodná rovina) a vzťahy žalobcu a užívateľov - koncových zákazníkov služby Magio Sat ((maloobchodná rovina) ako aj vzťahy žalobcu a vysielateľov a MT a vysielateľov. Žalobca ďalej uvádza, že žalovaný opiera svoje tvrdenia uvedené v napadnutom rozhodnutí o rozhodnutie NS SR zo dňa 28.03.2013 vo veci žalobcu Towercom a.s., Cesta na Kamzík 14, Bratislava, IČO: 36 364 568 proti Žalovanému, sp. zri. 5Sžo/30/20 (ďalej ako „Rozhodnutie Towercom"). Zo skutočností uvedených v Rozhodnutí Towercom je zrejmé, že situácia v prípade spoločnosti Towercom bola rozdielna od situácie, na ktorú sa odvoláva žalobca. Je evidentné, že v prípade spoločnosti Towercom bola definícia prevádzkovateľa retransmisie splnená, nakoľko spoločnosť Towercom sama prijímala signál od vysielateľov programových služieb a sama aj vykonávala uplink týchto služieb (na zmluvnom základe) na satelit (príjem a následný prenos na satelit) a tvorila obsah samotnej služby (tvorba balíčkov) a preto spoločnosť Towercom tak naplnila definičné znaky retransmisia a prevádzkovateľa retransmisie, a preto toto rozhodnutie nie je možné aplikovať na situáciu v prípade služby Magio Sat. Zrušujúcim rozsudkom Najvyššieho súdu bola žalovanému stanovená povinnosť vysporiadať sa s rozhodnutím vo veci Airfield (rozsudok ESD vo veciach C-430/09 a C-432/09 (ďalej len „rozhodnutie vo veci Airfield") a možnosťou aplikácie na daný stav. ESD vo veci Airfield aplikoval ustanovenia Smernice 93/83/ES a zisťoval či sa pri skutkovom a zmluvnom základe, ktorý spočíval v poskytovaní služby spol. Airfield jedná o satelitné vysielanie pre verejnosť podľa čl. 1 ods. 2 písm. a) až c) Smernice a túto predbežnú otázku v tomto konaní uzavrel tak, že sa jedná o „jediné satelitné vysielanie pre verejnosť" (vid' bod 69 vo veci Airfield), teda ide o primárnu transmisiu (vysielanie) a nie následný prenos (retransmisiu) vysielania. Rozhodnutím vo veci Airfield chcel Telekom poukázať na skutočnosť, že procesno-technický základ vo veci Airfield je rovnaký ako v prípade služby, ktorú poskytuje žalobca bez ohľadu na skutočnosť, že vo veci Airfield sa primárne riešila otázka týkajúca sa autorských práv. Vzťahy detailne popísané v bodoch č. 11-27 rozsudku Airfield sú identické so vzťahom, ktorý bol založený zmluvou o spolupráci medzi žalobcom a spoločnost'ou Magyar Telekom. V prípade služby Magio Sat súhlas vysielateľa na podnájom kapacity satelitnej družice zabezpečuje priamo spoločnosť Magyar Telekom, ktorá následne vysielanie uplinkuje priamo na satelitnú družicu. Práve skutočnosť, že Magyar Telekom zabezpečuje rozšírenie distribučných možností vybraných vysielateľov, ktorého obsah sa určuje v spolupráci so žalobcom a skutočnosť, že Magyar Telekom má záväzok voči vysielateľom uplinkovat' vysielanie na satelit dokazuje rovnaký skutkový záver ako v prípade Airfield, že ide o jediné vysielanie. Žalovaný sa mala vysporiadať s aplikáciou tohto rozsudku a v prípade ak videl rozdiel mal naň poukázať a riadne svoje tvrdenia odôvodniť, čo sa však nestalo. Pri tvorbe obsahu balíčkov, ktoré sú poskytované koncovým užívateľom, žalobca poskytuje službu Magio Sat aj ako službu podmieneného prístupu, ktorú v súlade s § 2 písm. a/ zákona č. 646/2005 Z.z. o ochrane niektorých rozhlasových programových služieb a televíznych programových služieb a služieb informačnej spoločnosti a o zmene a doplnení zákona č. 128/2002 Z.z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov (ďalej len „zákon č. 646/2005 Z.z."), poskytuje ako samostatnú službu podmieneného prístupu. Obsah poskytovanej služby Magio Sat ako služby podmieneného prístupu je podrobne popísaný vo vyjadrení k začatiu správneho konania, č.k.: 336-PLO/0-5415/2010 zo dňa 14.12.2010 a k nemu priložených obchodných podmienkach a tarife na poskytovanie služby Magio Sat. Žalovaný v napadnutom rozhodnutí uvádza, že ide o retransmisiu aj na základe faktu, že žalobca vyberá poplatky od užívateľov služby Magio Sat a rovnako postupuje aj v prípade poskytovania služby Magio IPTV (optická a metalická sieť). Žalobca uvádza, že vyberanie platby/poplatku za poskytovanie podmieneného prístupu od koncových užívateľov nie je zakázané a nie je možné považovať za retransmisiu s odôvodnením, že ide o obsahovú službu (tvorbu obsahu balíčkov programových služieb) a v prípade Magio IPTV sú naplnené definičné znaky retransmisie a prevádzkovateľa retransmisie, nakoľko v tomto prípade žalobca koná vo vlastnom, mene, účet a na vlastnú zodpovednosť nie len pri obsahovej stránke služby Magio IPTV, ale aj pri samotnom technickom zabezpečení ďalšieho šírenia samotného vysielania (príjem a následný prenos). Poskytovanie služby podmieneného prístupu k obsahovej službe (tvorba balíčkov) nerobí z takejto obsahovej služby retransmisiu. Žalovaný k bodu 1/ žaloby uvádza, že prvá veta § 64 ods. 7 Zákona o vysielaní upravuje prípad, ked' je rozhodnutie žalovaného, ktorým bola uložená niektorá zo sankcií podľa § 64 ods. 1 písm. c) až e) Zákona o vysielaní potvrdené. Druhá veta § 64 ods. 7 Zákona o vysielaní bez odvolania sa na predchádzajúcu vetu tohto ustanovenia alebo na § 64 ods. 6 Zákona o vysielaní uvádza, že v prípade ak súd rozhodnutie žalovaného zruší a vec vráti na ďalšie konanie, žalovaná rozhodne o sankcii najneskôr do troch mesiacov odo dňa doručenia rozhodnutia NS SR. Vzhľadom na formuláciu druhej vety § 64 ods. 7 Zákona o vysielaní je túto, podľa názoru žalovanej, potrebné vykladat' nezávisle od predchádzajúcej vety, a to tak, že postup v nej ustanovený sa vzťahuje na všetky prípady, kedy dôjde k zrušeniu rozhodnutia žalovanej NS SR. Z uvedeného ďalej vyplýva, že neprichádza do úvahy ani použitie výkladových pravidiel, na ktoré poukazuje žalobca, keďže ich použitie by bolo možné iba v prípade, ak by v druhej vete § 64 ods. 7 Zákona o vysielaní bol uvedený výpočet prípadov, v ktorých po zrušení rozhodnutia žalovaného NS SR (resp. doručení zrušujúceho rozsudku), začína Rade plynúť nová trojmesačná lehota. V druhej vete však takýto výpočet nie je a nie je dôvod ju vykladať tak, že výpočet v prvej vete sa vzťahuje aj na pravidlo stanovené v druhej vete § 64 ods. 7 Zákona o vysielaní. Ak by zákonodarca mal záujem na takomto obmedzení aplikovania trojmesačnej lehoty na rozhodnutie o uložení sankcie podľa § 64 ods. 1 písm. a) a b) Zákona o vysielaní, uviedol by to explicitne, tak, ako to učinil aj pri vymenovaní, voči ktorým sankciám sa podáva opravný prostriedok na NS SR. Tomuto záveru nasvedčujú aj ďalšie skutočnosti. Zákonodarca stanovil subjektívnu lehotu na rozhodnutie žalovaného v rozsahu 6 mesiacov. Ide o pomerne krátku lehotu, keď sa zoberie do úvahy skutočnosť, že žalovaný koná v prvom stupni a tak okrem právneho posúdenia veci musí vykonávať aj skutkové zistenia, ktoré môžu byt' z časového hľadiska náročné, pre zachovanie práv účastníkov konania musí rešpektovať aj primerané lehoty, aby sa mohli vyjadriť, atď.. Navyše, a to žalovaná považuje za zásadné, žalobca do šesťmesačnej lehoty na rozhodnutie zarátal aj dvojmesačnú lehotu na podanie opravného prostriedku, čo však nemá žiadne logické opodstatnenie (ide o lehotu na rozhodnutie žalovaného, nie je preto dôvod do nej započítavať lehotu na podanie žaloby), čím v podstate má byt' žalovanému znemožnené rozhodnúť po zrušení napadnutého rozhodnutia opakovane. Ak by v prípadoch opakovaného zrušenia rozhodnutí žalovaného o uložení sankcie podľa § 64 ods. 1 písm. a) a b) Zákona o vysielaní mal žalovaný možnosť rozhodnúť len v zostávajúcej časti subjektívnej lehoty, ktorá je pomerne krátka, došlo by k značnému obmedzeniu činností žalovaného. Nie je žiadny právny ani iný dôvod, prečo by zákonodarca mal rozlišovať medzi zrušením rozhodnutia Rady o uložení sankcie podľa § 64 ods. 1 písm. a) a b) Zákona o vysielaní a podľa § 64 ods. 1 písm. c) až e) Zákona o vysielaní. V § 64 ods. 7 Zákona o vysielaní je stanovený postup žalovanej pre rôzne prípady, ktoré môžu nastať v súvislosti so súdnym prieskumom jej rozhodnutí, medzi ktoré (nezávisle od ostatných prípadov) spadá aj zrušenie jej rozhodnutia NS SR, ktoré môže nastať bez ohľadu na druh uloženej sankcie. Ak by aj mala byť akceptovaná argumentácia žalobcu, že trojmesačná lehota na rozhodnutie sa nevzťahuje na prípady, v ktorých Rada rozhodla o uložení sankcie podľa § 64 ods. 1 písm. a) a b) Zákona o vysielaní, jednoznačne by do šesťmesačnej lehoty na rozhodnutie nemohla byť zarátaná dvojmesačná lehota na podanie žaloby žalobcom. Takáto argumentácia nemá žiadne logické odôvodnenie. Rozhodnutím o uložení sankcie podľa § 64 ods. 1 písm. a) a b) Zákona o vysielaní šesťmesačná lehota prestáva plynúť. Žalovaný pri vydaní druhého rozhodnutia rozhodol v šesťmesačnej subjektívnej lehote. K bodu 2/ žaloby žalovaný uvádza, že tvrdenie žalobca o vade konania v súvislosti s nerešpektovaním právneho názoru Krajského súdu nie je možné akceptovať. Z Rozsudku NS SR vyplynulo, že žalovaný musí doplniť odôvodnenie svojich záverov a musí pritom zohľadniť skutočnosti uvádzané v zrušujúcom rozsudku Krajského súdu. Krajský súd poukázal na argumentáciu žalobcu v správnom konaní, ako aj v konaní pred súdom, v ktorej uvádzal, že nie je splnená podmienka príjmu a súčasného prenosu vysielania, a to v dôsledku rozsahu služieb poskytovaných žalobcom vysielateľovi (kódovanie signálu nesúceho obsah vysielania) ako aj v dôsledku skutočnosti, že spoločnosť Magyar Telekom nezabezpečuje prenos pôvodného vysielania v prospech resp. v mene a na účet žalobcu, ale zabezpečuje primárnu distribúciu pôvodného vysielania vybranej programovej služby v prospech jej vysielateľa. Žalobca v konaní pred žalovaným, ako aj v konaní pred súdom tvrdil, že služba Magio Sat je elektronickou komunikačnou službou - poskytovanie podmieneného prístupu pre vysielateľov a pre koncových užívateľov a nie službou obsahu. Krajský súd následne dospel k záveru, že „ Žalovaný sa napriek námietkam žalobcu touto skutočnosťou dostatočným spôsobom nezaoberal." Podľa názoru žalovaného, tento sa v zrušenom rozhodnutí nedostatočne vysporiadal s argumentáciou žalobcu a nedostatočne posúdil niektoré skutočnosti, ktoré boli zistené v rámci správneho konania (napr. zmluvný vzťah žalobcu so spoločnosťou Magyar Telekom, otázku sekundárneho šírenia signálu programových služieb, poskytovanie služby podmieneného prístupu žalobcom ...). Nedostatočné zistenie skutkového stavu pre posúdenie veci bolo zároveň dôsledkom jej nesprávneho právneho posúdenia. Vzhľadom na obsah zrušujúceho rozsudku treba závery Krajského súdu, že služba Magio Sat nie je retransmisiou a žalobca nie je prevádzkovateľom retransmisie vnímať tak, že v dôsledku nedostatočného vysporiadania sa s argumentáciou žalobcu v zrušenom rozhodnutí a vzhľadom na námietky a tvrdenia žalobcu by, pri nezmenenom odôvodnení a vysporiadaní sa s dôkazmi predloženými žalobcom, bolo nevyhnutné dospieť k záveru, že ním poskytovaná služba nie je retransmisiou a on nie je prevádzkovateľom retransmisie. Žalovaný preto v napadnutom rozhodnutí doplnil dôvody, pre ktoré dospel k záveru, že činnosť žalobcu pri poskytovaní služby Magio Sat je poskytovaním retransmisie ako obsahovej služby, podrobnejšie sa zaoberala technickým a zmluvným zabezpečením poskytovania služby Magio Sat a v tejto súvislosti priblížila aj relevantnú judikatúru, z ktorej pri formulovaní svojich záverov vychádzala. Nie je možné ani akceptovať tvrdenie žalobcu, že po vydaní zrušujúceho rozsudku Krajského súdu nenastali žiadne zmeny oproti stavu, ktorý bol pri vydaní zrušeného rozhodnutia žalovaného. Po vydaní zrušeného rozhodnutia Rady Krajský súd rozsudkom vo veci 3S 298/2010 zamietol žalobu voči rozhodnutiu Rady č. RL/36/2010, v ktorom rozhodla Rada o skutkovo obdobnom prípade a formuloval v ňom zásadné závery aplikovateľné aj na preskúmavaný skutkový stav. Z uvedených záverov Krajského súdu v rozsudku 3S 298/2010 je zrejmé, že postavenie spoločnosti Magyar Telecom vo vzťahu k žalobcovi a vysielateľom, ktoré je zásadné v argumentácii žalobcu, je irelevantné, podstatný je vzťah ku koncovému užívateľovi. Tieto závery Krajského súdu vyjadrené v rozsudku vo veci sp. zn. 3S 298/2010 boli následne potvrdené ako jednoznačne správne rozsudkom NS SR vo veci 5Sžo/30/2012. Obdobné závery, aké boli prijaté v rozsudku Krajského súdu vo veci 3S 298/2010 a potvrdené rozsudkom NS SR vo veci 5Sžo/30/2012, boli vyjadrené aj v rozsudku vo veci 6Sž/10/2012, kde NS SR poukázal na skutočnosť, že pre posúdenie, ktorý subjekt je prevádzkovateľom retransmisie, je potrebné sa zamerať na posúdenie činnosti subjektu, ktorý vstupuje do právneho vzťahu upravujúceho poskytovanie služby príjmu programových služieb s koncovými užívateľmi. Na tieto rozsudky poukázal žalovaný v napadnutom rozhodnutí (str. 10). Tieto závery súdov žalovaný pri svojom opätovnom rozhodnutí vo veci nemohla opomenúť a musela sa s nimi vysporiadať. Žalovaný uvádza, že musel zohľadniť aj závery rozhodnutia SD EÚ vo veciach C-430/09 a C-432/09 (rozhodnutie vo veci Airfield), k čomu ho zaviazal aj NS SR rozsudkom 5Sžo/38/2012 a na základe uvedeného žalovaný dospel k záveru, že treba posúdiť postavenie žalobcu pri poskytovaní služby Magio Sat ako poskytovanie retransmisie ako obsahovej služby a žalobcu ako poskytovateľa retransmisie cez satelit. K bodu 3/ žaloby žalovaný uvádza, že počas celého správneho konania postupoval so žalobcom v úzkej súčinnosti, informoval ho o povahe vzneseného obvinenia, o podkladoch pre jej rozhodnutie, nariadil ústne pojednávanie, na ktorom mal možnosť vyjadriť sa a na základe týchto podkladov rozhodol tak prvý, ako aj druhýkrát. Procesné inštitúty nedávajú žalobcovi právo na to, aby vedel ako žalovaný rozhodne skôr, než vo veci skutočne rozhodne. Nazeranie Kancelárie Rady na rozhodnutie SD EÚ vo veci Airfield ako aj na zrušujúci rozsudok je úplne irelevantné, keďže vo veci rozhoduje žalovaný. A ani žalovaný nemôže žalobcu informovať o tom, ako plánuje posúdiť jednotlivé podklady a existujúcu judikatúru skôr, ako sa na tom zákonom predpísaným spôsobom uznesenie a toto posúdenie mu oznámi v zákonom predpísanej forme (rozhodnutí). Žalobca má právo, aby s ním žalovaný konal v úzkej súčinnosti, čo však aj urobil, nemá však právo poznať myšlienkové pochody členov žalovaného a zamestnancov Kancelárie žalovaného. Všetky jeho práva smerujú k tomu, aby dostal možnosť vyjadriť sa k podkladom pre rozhodnutie odlišným od tých, ktoré sám predložil, keďže v prípade podkladov, ktoré predkladá žalobca ako účastník konania, je o ich povahe a obsahu informovaný pred vydaním samotného rozhodnutia, čo mu bolo umožnené. Všetky relevantné závery sú uvedené v odôvodnení napadnutého rozhodnutia. K týmto skutočnostiam sa môže vyjadriť, môže ich spochybniť, alebo môže spochybniť ich dostatočnosť. V prípade, ak by žalovaný vykonával posúdenie veci pred rozhodnutím vo veci a informoval žalobcu o tom, ako rozhodne skôr, než by zákonom predpísaným spôsobom rozhodol, bolo by to neprípustné prejudikovanie veci a zásah do procesných práv žalobcu, ktoré zahŕňajú aj právo na to, aby správny orgán rozhodoval zákonom predpísaným spôsobom. Je potrebné zdôrazniť, a vychádza z toho vo svojej argumentácii aj žalobca, že žalovaný nevykonal žiadne nové skutkové zistenia, s ktorými by musela žalobcu oboznamovať a dávať mu priestor vyjadriť sa k nim. Žalovaný postupoval pri vydávaní napadnutého rozhodnutia tak, ako ju k tomu zaviazal NS SR v rozsudku, ktorým potvrdil zrušujúci rozsudok Krajského súdu. Žalovaný k bodu 4/ žaloby uvádza, že právne posúdenie skutkového stavu, ktoré prezentuje žalobca, pre jeho nesprávnosť a zrejmú účelovosť nie je možné akceptovať. Ako je uvedené aj v napadnutom rozhodnutí, nie je možné zamerať technický aspekt retransmisie (prijem a súčasný, úplný a nezmenený prenos pôvodného vysielania prostredníctvom elektronických komunikačných služieb), ktorý smeruje k jej odlíšeniu od klasického vysielania a obsahový aspekt vymedzený v § 4 ods. 1 písm. c) zákona č. 220/2007 Z. z. o elektronických komunikáciách. Rovnako nie je možné stotožňovať vymedzenie pojmu prevádzkovateľ retransmisie (§ 3 písm. e/ Zákona o vysielaní.) s definíciou retransmisie. Z definície retransmisie podľa § 3 písm. f) Zákona o vysielaní je zrejmé, že je technologicky neutrálna, nerozlišuje medzi jednotlivými technickými riešeniami (medzi jednotlivými elektronickými komunikačnými sieťami). O retransmisiu pôjde vtedy, ak je vykonávaný príjem a súčasný, úplný a nezmenený prenos pôvodného vysielania (resp. jeho podstatnej časti), uskutočnený elektronickou komunikačnou sieťou. Z tejto definície je zrejmé, že retransmisia definovaná z technického hľadiska (§ 3 písm. f) Zákona o vysielaní) nie je podmienená vykonávaním činnosti príjmu a súčasného úplného a nezmeneného prenosu pôvodného vysielania vo vlastnom mene a na vlastnú zodpovednosť. Toto tvrdenie je len žalobcom vyfabulované a v celom svojom vyjadrení ani v konaní pred správnym orgánom neuviedol ani jeden relevantný dôvod, prečo by naplnenie definičných znakov retransmisie a prevádzkovateľa retransmisie malo závisieť od toho, či príjem a následný prenos vysielania programových služieb je vykonávaný vo vlastnom mene, na vlastný účet a na vlastnú zodpovednosť žalobcu. Podmienka konania vo vlastnom mene, na vlastnú zodpovednosť a na vlastný účet je stanovená vo vzťahu k poskytovaniu retransmisie ako obsahovej služby, teda vo vzťahu k zostavovaniu ponuky programových služieb, ku ktorým je koncovým užívateľom umožnený prístup. Retransmisia má byť poskytovaná vo vlastnom mene, na vlastný účet a na vlastnú zodpovednosť vo vzťahu ku koncovému užívateľovi. Preto je irelevantné, ktoré subjekty robia pri zabezpečení distribúcie programových balíkov koncovým užívateľom jednotlivé úkony a na akých zmluvných základoch, podstatné je posúdiť, ktorý subjekt vstupuje do zmluvných vzťahov upravujúcich príjem týchto programových balíkov, resp. individuálnych programových služieb s koncovými užívateľmi. Retransmisiou nie je služba poskytovaná medzi podnikmi (veľkoobchodné zmluvy), ale služba poskytovaná koncovým užívateľom. Preto je irelevantné, či žalobca vystupuje pri zabezpečení rôznych vzťahov smerujúcich k poskytovaniu programových balíkov koncovým užívateľom vo vzťahu k ďalším subjektom vo vlastnom mene, na vlastný účet a vlastnú zodpovednosť, keďže vzťahy s ostatnými podnikajúcimi subjektmi nie sú retransmisiou. Otázku poskytovania služby vo vlastnom mene, na vlastný účet a na vlastnú zodpovednosť je vzhľadom na legálne vymedzenie pojmu prevádzkovateľ retransmisie relevantné posudzovať len vo vzťahu ku koncovým užívateľom. Ak je žalobca tým subjektom, ktorý vo vzťahu ku koncovým užívateľom vystupuje ako poskytovateľ obsahovej služby retransmisie, teda ako subjekt, ktorý zabezpečí recipientom prístup k balíkom programových služieb, ktorých obsah, zostavuje sám (vo vlastnom mene a na vlastný účet), je prevádzkovateľom retransmisie. V predmetnom správnom konaní bolo jednoznačne preukázané (a nepopieral to ani žalobca), že toto postavenie vo vzťahu ku koncovým užívateľom mal práve žalobca. Žalovaný ďalej uvádza, sa s rozhodnutím vo veci Airfield v napadnutom rozhodnutí riadne vysporiadala (strany 14 a 15 napadnutého rozhodnutia). Žalovaný opakovane zdôrazňuje, že závery SD EÚ vo veci Airfield sa týkali primárne ochrany autorských práv a pojmu verejný prenos pomocou satelitu (communication to the public by satellite), ktorý je vymedzený v článku 1 ods. 2 písm. a) Smernice č. 93/83/EHS o koordinácii určitých pravidiel týkajúcich sa autorského práva a práv súvisiacich s autorským právom pri satelitnom vysielaní a káblovej retransmisii (ďalej len „Smernica 93/83/EHS"). SD EÚ činnosť spoločnosti Airfield nemohol posúdiť ako retransmisiu, keďže to nebolo predmetom konania. SD EÚ je viazaný rozsahom vymedzeným v otázkach národných súdov, ktoré v tomto prípade smerovali k zisteniu, či činnosť spoločnosti Airfield je verejným prenosom cez satelit a nie či je retransmisiou. Verejný prenos pomocou satelitu podľa Smernice znamená uvedenie signálu programových služieb určeného pre príjem verejnosťou pod kontrolou a na zodpovednosť vysielateľa do neprerušeného reťazca smerujúceho na satelit a naspäť smerom k Zemi. V konaní pred SD EÚ dotknuté strany (s ktorými sa z hľadiska poskytovaných služieb stotožňuje žalobca) tvrdili, že ich činnosť nepredstavuje verejný prenos pomocou satelitu. Je potrebné zdôrazniť, že Rada nikdy nespochybňovala, že činnosť žalobcu nie je verejným prenosom pomocou satelitu. Žalovaný sa s argumentáciou žalobcu, že služba Magio Sat je službou podmieneného prístupu podrobne vysporiadala na strane 10 až 13 napadnutého rozhodnutia. Z argumentácie žalovaného uvedenej v napadnutom rozhodnutí je zrejmé, že žalovaný nespochybňoval, že žalobca poskytuje aj službu podmieneného prístupu a že vzhľadom na § 4 ods. 10 zákona č. 220/2007 Z. z. o digitálnom vysielaní, služba podmieneného prístupu nie je obsahovou službou, poukázala však na skutočnosť, že to nevylučuje, aby časť jeho činností pri poskytovaní služby Magio Sat bola retransmisiou, čo vyplýva aj z dôvodovej správy k zákonu o elektrických komunikáciách ako aj z recitálu 20 Smernice Európskeho parlamentu a Rady 2002/20/ES zo dňa 07.03.2002 o povolení na elektronické komunikačné sieťové systémy a služby. Je potrebné zdôrazniť, že žalobca v správnom konaní uvádzal dva zásadné argumenty, prečo služba Magio Sat nemá byt' retransmisiou. Prvým argumentom bolo postavenie spoločnosti Magyar Telecom (argumentácia k tomuto tvrdeniu je uvedená vyššie) a druhým, nezávisle stojacim od prvého, bola skutočnosť, že služba žalobcu má spočívať len v poskytovaní podmieneného prístupu. Preto poukazovanie na odlišné zmluvné dojednania s vysielateľmi pri poskytovaní služby Magio Sat a služby retransmisie prostredníctvom IPTV je irelevantné. Argumentácia žalovanej na strane 11 a nasl. v napadnutom rozhodnutí práve poukazuje na to, ako žalobca na jednej strane tvrdí, že podmienený prístup, ktorý poskytuje pri službe Magio Sat neguje možnosť, že ide o obsahovú službu, na druhej strane však rovnakú činnosť vykonáva aj v prípade služby retransmisie poskytovanej prostredníctvom IPTV, ktorú však už za retransmisiu považuje, napriek tomu, že tiež poskytuje službu podmieneného prístupu. Žalovaný na základe predložených zmlúv s vysielateľmi poukázal na ďalšiu skutočnosť, a to, že z textu predložených dokumentov označených ako Zhrnutie zmluvných podmienok vyplývalo, že žalobca bol povinný uhrádzať pôvodným vysielateľom platby (hoci časť predložených dokumentov upravujúca platobné podmienky nebola žalovanému žalobcom z dôvodu obchodného tajomstva sprístupnená) za to, že ich programové služby zaraďuje do balíkov programových služieb poskytovaných v rámci služby Magio Sat. Z uvedeného vyplýva, že žalobca platí pôvodným vysielateľom za právo dohodnutým spôsobom (zaraďovanie programových služieb do balíkov a ich sprístupňovanie predplatiteľom) používať ich vysielanie. Predložené dokumenty nenasvedčujú tomu, že by pôvodní vysielatelia programových služieb platili žalobcovi za poskytovanie služby podmieneného prístupu (za kódovanie ich vysielania). Z predložených dokumentov vyplýva, že kódovanie je vykonávané v záujme žalobcu, aby mohol poskytovať služby satelitnej retransmisie koncovým užívateľom. Žalovaná poukázala v napadnutom rozhodnutí na ďalšiu skutočnosť, a to, že z predložených dokladov tiež vyplýva, že podmienky poskytovania služby prístupu k vysielaniu programových služieb sú pri rôznych typoch elektronických komunikačných sietí a zariadení rovnaké, čo odôvodňuje rovnaký prístup k ich regulácii. Žalovaný sa v napadnutom rozhodnutí vysporiadal s definičnými kritériami prevádzkovateľa rertansmisie, retransmisie, obsahovej služby, pričom dospela k odôvodnenému záveru, že poskytovateľom retransmisie cez satelit ako obsahovej služby je žalobca. Z dokumentov a skutočností priblížených v odôvodnení napadnutého rozhodnutia jednoznačne vyplývalo, že žalobca vystupuje vo vzťahu ku koncovým užívateľom nie len ako subjekt, ktorý dekóduje službu, ktorú si objednali, ale aj ako subjekt, ktorý ovplyvňuje (zostavuje) obsah balíkov programových služieb a umožňuje k nim prístup koncovým užívateľom. Z marketingových snáh žalobcu, no najmä zo samotnej podstaty služby Magio Sat je evidentné, že jej významným atribútom je sprístupňovanie vysielania programových služieb koncovým užívateľom. Atraktívnosť služby žalobcu je podmienená atraktívnosťou ponuky programových služieb. Využívanie systému podmieneného prístupu je nevyhnutné pre ochranu autorských práv a s nimi súvisiacich práv, nemožno však tvrdiť, že je to jediná služba, ani že je hlavnou službou v rámci služby Magio Sat poskytovanou koncovým užívateľom. Činnosť spoločnosti Magyar Telekom je potrebné označiť za službu poskytovanú žalobcovi, resp. vysielateľom, nie však koncovým užívateľom. Koncoví užívatelia za účelom prijímania služby Magio Sat vstupujú do zmluvného vzťahu výhradne so žalobcom. Na základe uvedeného žalovaný je presvedčený o tom, že v dostatočnej miere zistil skutkový stav veci, na ktorý správne aplikoval relevantné ustanovenia zákona a rozhodnutie má všetky náležitosti ustanovené v § 47 Správneho poriadku a preto žiada žalobu žalobcu podľa § 250j ods. 1 zamietnuť. Krajský súd v Bratislave, ako súd vecne a miestne príslušný na konanie vo veci (§ 244 a nasl. O.s.p.) na nariadenom pojednávaní preskúmal napadnuté rozhodnutie žalovaného v rozsahu dôvodov uvedených v žalobe (§ 249 ods. 2 O.s.p.), ako aj konanie, ktoré mu predchádzalo a dospel k záveru, že žaloba je dôvodná. Podľa § 244 ods. 1 O.s.p. v správnom súdnictve, súdy preskúmavajú na základe žalôb alebo opravných prostriedkov zákonnosť rozhodnutí a postupov orgánov verejnej správy. Pri preskúmavaní zákonnosti rozhodnutia súd skúma, či žalobou napadnuté rozhodnutie je v súlade s právnym poriadkom Slovenskej republiky, t.j. najmä s hmotnými a procesnými administratívnymi predpismi. Pri preskúmaní zákonnosti rozhodnutia súd skúma, či žalobou napadnuté rozhodnutie je v súlade s právnym poriadkom Slovenskej republiky, teda najmä s hmotnými a procesnými administratívnymi predpismi. V intenciách citovaného ustanovenia § 244 ods. 1 O.s.p. súd preskúmava aj zákonnosť postupu správneho orgánu, ktorým sa rozumie aktívna činnosť správneho orgánu podľa procesných a hmotnoprávnych noriem, ktorou realizuje právomoc stanovenú zákonmi. V zákonom predpísanom postupe je správny orgán oprávnený a súčasne aj povinný vykonať úkony v priebehu konania a ukončiť ho vydaním rozhodnutia. Úlohou súdu v danej veci bolo preskúmanie zákonnosti rozhodnutia č. RL/032/2013 zo dňa 02.07.2013, ktorým žalovaný ako orgán príslušný podľa § 4 ods. 1 až 3 a § 5 ods. 1 písm. g) a h) zákona č. 308/2000 Z.z. o vysielaní a retransmisii a o zmene zákona č. 195/2000 Z.z. o telekomunikáciách v znení neskorších predpisov, postupom podľa § 71 zákona č. 308/2000 Z.z. rozhodol, že účastník správneho konania Slovak Telekom, a.s. porušil povinnosť ustanovenú v § 17 ods. 1 písm. b) zákona č. 308/2000 Z.z. tým, že prevádzkuje retransmisiu - službu Magio Sat prostredníctvom satelitu v rozpore s registráciou retransmisie č. TKR/255, za čo mu uložil podľa ustanovenia § 64 ods. 1 písm. a) zákona č. 308/2000 Z.z. sankciu - upozornenie na porušenie zákona. Ďalej bolo úlohou súdu preskúmať, či žalobca je prevádzkovateľom retransmisie, či služba Magio Sat má povahu retransmisie alebo povahy služby podmieneného prístupu, či konanie žalovaného bolo v rozpore s ustanovením § 33 ods.2 Správneho poriadku, či rozhodnutie bolo vydané v lehote, či žalovaný postupoval v súlade s § 250j ods. 7 O.s.p.. Podľa § 247 ods. 1 O.s.p. podľa ustanovení tejto hlavy sa postupuje v prípadoch v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. Podľa § 250i ods. 1 O.s.p. pri preskúmavaní zákonnosti rozhodnutia je pre súd rozhodujúci skutkový stav, ktorý tu bol v čase vydania napadnutého rozhodnutia. Súd môže vykonať dôkazy nevyhnutné na preskúmanie napadnutého rozhodnutia. Podľa § 250i ods. 3 O.s.p. pri preskúmavaní zákonnosti a postupu správneho orgánu súd prihliadne len na tie vady konania pred správnym orgánom, ktoré mohli mať vplyv na zákonnosť napadnutého rozhodnutia. Z administratívneho spisu súd zistil, že 18.01.2010 Telekomunikačný úrad SR zaslal žalobcovi potvrdenie o splnení oznamovacej povinnosti o poskytovaní elektronických komunikačných sietí, služieb alebo sietí (satelitná) a služieb (poskytovanie podmieneného prístupu k chráneným televíznym a/alebo rozhlasovým programom a doplnkovým službám v systéme DVB-S) od 15.01.2010. Dňa 09.11.2010 žalovaný oznámil žalobcovi začatie správneho konania vo veci možného porušenia ustanovenia § 17 ods. 1 písm. h) zákona č. 308/2000 Z.z. Správny orgán vyzval žalobcu, aby sa k predmetnému konaniu vyjadril a zaslal stanovisko do 10 dní od doručenia oznámenia. Žalobca 16.12.2010 doručil žalovanému Vyjadrenie k začatiu správneho konania, č.k.: 336-PLO/ O-5415/2010, ku ktorému priložil: 1/ Obchodné podmienky na poskytovanie Služby Magio Sat, 2/ Tarifa na poskytovanie Služby Magio Sat, 3/ Potvrdenie o splnení oznamovacej povinnosti podľa § 14 o elektronických komunikáciách (list TÚ SR č. 24/12/2010), 4/ Zmluvu - Term Sheet - Summary of commercial terms pre programové služby Nova Sport, Travel Channel. Film+. V spise je založená Zápisnica z ústneho pojednávania zo dňa 25.01.2011, rozhodnutie žalovaného zo dňa 25.01.2011 č. RL/08/2011, kópia Zmluvy o spolupráci na poskytovanie služieb dostupných v systéme DVB-S uzavretá medzi žalobcom a MT doručená súdu ako príloha žaloby zo dňa 03.05.2011, rozsudok Krajského súdu v Bratislave č.k. 1S 79/2011-147 zo dňa 24.05.2012, rozsudok Najvyššieho súdu SR sp. zn. 5Sžo/38/2012zo dňa 28.03.2013, napadnuté rozhodnutie žalovaného. K bodu 1/ žaloby súd uvádza, že stotožňuje sa s vyjadrením žalovaného, že rozhodnutie žalovaného bolo vydané v stanovenej šesťmesačnej lehoty. Podľa § 64 ods. 1 Zákona o vysielaní za porušenie povinnosti uloženej týmto zákonom alebo osobitným predpisom rada ukladá tieto sankcie: a/ upozornenie na porušenie zákona, b/ odvysielanie oznamu o porušení zákona, c/ pozastavenie vysielania alebo poskytnutie programu alebo jeho časti, d/ pokutu e/ odňatie licencie za závažné porušenie povinnosti. Podľa § 64 ods. 4 Zákona o vysielaní rada o uložení sankcie rozhodne do šiestich mesiacov odo dňa, keď sa o porušení povinnosti podľa odseku 1 dozvedela, najneskôr však do jedného roka odo dňa, keď bola povinnosť porušená. Za deň, keď sa rada dozvedela o porušení povinnosti podľa odseku 1, sa považuje deň prerokovania správy o kontrole dodržiavania povinnosti podľa tohto zákona na zasadaní rady. Podľa § 246d O.s.p., ak osobitný zákon upravujúci priestupky, kárne, disciplinárne a iné správne delikty určuje lehoty pre zánik zodpovednosti, prípadne pre výkon rozhodnutia, tieto lehoty počas konania podľa tejto časti neplynú. Obdobne to platí o lehotách pre zánik práva vo veciach daní, poplatkov a odvodov, ktoré sú príjmami štátneho rozpočtu, verejných fondov, rozpočtov obcí, miest a vyšších územných celkov. Žalovaný sa o porušení povinnosti dozvedela dňa 25.01.2011, rozhodnutie vydala dňa 25.01.2011, doručené bolo žalobcovi dňa 03.02.2011, žalobca podal žalobu na preskúmanie zákonnosti rozhodnutie zo dňa 25.01.2011 č. RL/08/2011 dňa 03.05.2011, rozsudok Krajského súdu v Bratislave č. k. 1S 79/2011-147 zo dňa 24.05.2012 bol žalovanému doručený dňa 29.06.2012 a potvrdzujúci rozsudok Najvyššieho súdu SR bol žalovanému doručený dňa 14.05.2013 žalovaný vydal napadnuté rozhodnutie dňa 02.07.2013, súd zastáva názor v súlade s ust. § 64 ods. 4 Zákona o vysielaní, že napadnuté rozhodnutie žalovaného bolo vydané v šesťmesačnej zákonnej lehote. K bodu 2/ žaloby súd uvádza, že žalovaný nepostupoval v súlade s § 250j ods. 7 O.s.p. nakoľko krajský súd v rozsudku z 25.01.2012 zaujal stanovisko: “Žalobcove postavenie nenapĺňa podmienky pre priznanie statusu prevádzkovateľa retransmisie podľa ust. § 3 písm. f/ zákona o vysielaní a retransmisii. Žalobca poskytuje službu Magio Sat vo vlastnom mene, na vlastný účet a na vlastnú zodpovednosť. Poskytovanie tejto služby preto nenapĺňa znaky retransmisie podľa zákona o retransmisii, a preto ani konanie žalobcu podľa názoru súdu nie je možné právne kvalifikovať ako postavenie prevádzkovateľa retransmisie”. Podľa § 250j ods.7 O.s.p. správne orgány sú viazané právnym názorom súdu. Podľa § 250ja ods. 4 O.s.p. súd prvého stupňa a správny orgán sú viazané právnym názorom odvolacieho súdu, ak bolo rozhodnutie zrušené a vec bola vrátená na ďalšie konanie. Viazanosť právnym názorom súdu je právna i skutková a vzťahuje sa na postup prvostupňového súdu v novom konaní, na výrok aj na odôvodnenie nového rozhodnutia. Viazanosť právnym názorom odvolacieho súdu v zmysle citovaného zákonného ustanovenia znamená predovšetkým povinnosť adresáta rešpektovať právny názor rozhodnutia Najvyššieho súdu SR, resp. povinnosť pri výklade a aplikácii príslušných právnych noriem, ktorých sa záväzný právny názor týka, postupovať v súlade s vyjadreným právnym názorom Najvyššieho súdu SR. Vo vžťahu k uvedenému je zároveň potrebné zdôrazniť, že viazanosť právnym názorom Najvyššieho súdu SR v sebe o.i. logicky zahŕňa i povinnosť krajského súdu vykonať úkony, doplnenia a dôkazy vyžadované v rozhodnutí Najvyššieho súdu SR. Viazanosť právnym názorom je právna povinnosť súdu nižšieho stupňa, ktorej nerešpektovanie je nezákonnosťou, ktorá sama osebe môže viesť k zrušeniu nového rozhodnutia, vydaného po prvom zrušení.K uvedenému treba dodať, že odvolací súd musí svoj právny názor vyložiť v odôvodnení rozhodnutia. Viazanosť prvostupňového súdu predpokladá, že odvolací súd svoj názor p veci v zrušujúcom uznesení jasne vyloží a odôvodní. Aj jeho pokyny o ďalšom postupe musia byť jednoznačné. Práve názor odvolacieho súdu je záväzný, či sa vzťahuje na otázky právne (hmotnoprávne, procesné - postup, vady), alebo na otázky skutkového stavu, najmä jeho úplnosti. Len pri určitej zmene skutkového stavu, z ktorého odvolací súd vychádzal, v ďalšom konaní sa viazanosť nemusí uplatniť, osobine ak sa ukáže potrba na zmenený skutkový stav iné hmotnoprávne predpisy (rozhodnutie Najvyššieho súdu SR sp. zn. 5Sžp 9/2012 zo dňa 30.04.2012). Súd poukazuje na potvrdzujúce rozhodnutie Najvyššieho súdu SR “Keďže súd nezistil dôvod na zmenu ani zrušenie napadnutého rozsudku považujúc aj jeho odôvodnenie za logické, jasné a zrozumiteľné a nezistil v tomto rozhodnutí žiadny rozpor so zákonom o vysielaní a retransmisii spolu so zákonom o digitálnom vysielaní, rozsudok krajského súdu podľa § 250ja ods. 3 O.s.p. a § 219 ods. 1 a 2 O.sp. potvrdil.” Súd konštatuje, že a základe uvedeného nepostupoval žalovaný v súlade s § 250j ods. 7 O.s.p. K bodu 3/ žaloby súd uvádza, že žalovaný v správnom konaní postupoval v rozpore s právnou normou ustanovenou v § 3 ods. 2 v spojení s § 33 ods. 2 Správneho poriadku, keďže neumožnil, aby sa žalobca mohol pred vydaním rozhodnutia vyjadriť k jeho podkladom i k spôsobu ich zistenia. Tvrdenie žalovaného, že “ Rada počas celého správneho konania postupovala so žalobcom v úzkej súčinnosti, informovala ho o povahe vzneseného obvinenia, o podkladoch pre jej rozhodnutie, nariadila ústne pojednávanie, na ktorom mal možnosť vyjadriť sa a na základe týchto podkladov rozhodla tak prvý, ako aj druhýkrát. Upozornenie podľa zákona č. 308/2000 Z.z. o vysielaní a retransmisii je samostatným druhom sankcie, ktorá je svojim charakterom výlučne výchovným opatrením s cieľom prevencie. Podľa § 71 ods. 1 Zákona o vysielaní na konanie podľa tohto zákona sa vzťahuje všeobecný predpis o správnom konaní okrem ustanovení § 23 v časti nesprístupnenia zápisníc o hlasovaní a § 49, 53, 54, 56 až 68 zákona o správnom konaní. Podľa § 3 ods. 2 Správneho poriadku, správne orgány sú povinné postupovať v konaní v úzkej súčinnosti s účastníkmi konania, zúčastnenými osobami a inými osobami, ktorých sa konanie týka a dať im vždy príležitosť, aby mohli svoje práva a záujmy účinne obhajovať, najmä sa vyjadriť k podkladu rozhodnutia, a uplatniť svoje návrhy. Účastníkom konania, zúčastneným osobám a iným osobám, ktorých sa konanie týka musia správne orgány poskytovať pomoc a poučenia, aby pre neznalosť právnych predpisov neutrpeli v konaní ujmu. Podľa § 33 ods. 2 Správneho poriadku správny orgán je povinný dať účastníkovi konania a zúčastneným osobám možnosť, aby sa pred vydaním rozhodnutia mohli vyjadriť k jeho podkladu i k spôsobu jeho zistenia, prípadne navrhnúť jeho doplnenie. Z obsahu administratívneho spisu súd mal preukázané, že v konaní keď žalovaný rozhodoval prvýkrát žalobcovi oznámil začatie konania správneho orgánu a správne ho aj vyzval na vyjadrenie sa k veci a na navrhnutie alebo predloženie dôkazov s poučením o jeho procesných právach a umožnil mu, aby sa pred vydaním rozhodnutia vo veci samej vyjadril k jeho podkladom, ako aj k spôsobu ich zistenia. Pri vydaní napadnutého rozhodnutia však nepostupoval podľa § 33 ods. 2 Správneho poriadku, preto konšatovanie žalovaného, že na základe rovnakých podkladov ako prvýkrát rozhodol aj druhýkrát je účelové. Súdu nie je zrejmé ako sa žalobca mohol dozvedieť, že žalovaný rozhoduje na základe tých istých podkladov. Konanie žalovaného potom ako mu bolo rozhodnutie zrušené a vrátené na ďalšie konanie ho nezbavuje povinnosti postupovať podľa § 3 ods. 2 a § 33 ods. 2 Správneho poriadku. Súd k bodu 4/ žaloby uvádza, že žalovaný sa dostatočne zaoberal rozhdonutím Airfield a tiež aplikoval v napadnutom rozhodnutí príslušné Smernice EÚ. Súd uvádza, že žalovaný pri určení žalobcovej služby Magio Sat je retransmisiou poukázal na dôkaz a to zmluvu medzi žalobcom a Magyar Telekom, ktorá je v administrátívnom spise založená v anglickom jazyku. Súd v tejto časti rozhodnutie žalovaného nemohol preskúmať, nakoľko nebola v spise žalovaného založená úradne preložená do slovenského jazyka zmluva uzavretá medzi žalobcom a žalovaným. Súd uvádza, že žalovaný v ďalšom konaní odstráni vady uvedené v tomto rozhodnutí. Žalovaný je podľa § 250j ods. 7 O.s.p. viazaný právny názorom súdu. O trovách konania bolo rozhodnuté podľa § 250k ods. 1 O.s.p. tak, že neúspešný žalovaný nahradí žalobcovi trovy konania predstavcujúce zaplatený súdny poplatok vo výške 70,- eur. Toto rozhodnutie senátu Krajského súdu v Bratislave bolo prijaté pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto rozsudku možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1013201819.2 (dáta aktuálne k 14. 11. 2026). Záväzné je znenie zverejnené súdom.




